O‘zbekiston Prezidenti Shavkat Mirziyoyev BMT Bosh kotibi Antoniu Guterrish bilan uchrashdi

20.09.2017
O‘zbekiston Respublikasi Prezidenti Shavkat Mirziyoyev 19-sentabr kuni BMTning Nyu-York shahridagi bosh qarorgohida Birlashgan Millatlar Tashkiloti Bosh kotibi Antoniu Guterrish bilan uchrashdi.
Davlatimiz rahbari joriy yil iyun oyida Samarqand shahrida BMT Bosh kotibi bilan boʻlib oʻtgan uchrashuvni katta mamnuniyat bilan esga oldi hamda xalqaro taraqqiyotga doir va mintaqaviy dolzarb masalalarning aksariyati boʻyicha tomonlarning fikr va qarashlari oʻxshash ekanini qayd etdi.
Shavkat Mirziyoyev Antoniu Guterrishga BMT Barqaror taraqqiyot maqsadlariga erishishning "yoʻl xaritasi" boʻlgan 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini qoʻllab-quvvatlayotgani uchun minnatdorlik bildirdi.
Prezidentimiz Strategiya doirasida davom ettirilayotgan keng miqyosli yangilanishlar toʻgʻrisida soʻzlab berdi. Jumladan, bosh maqsadi "Xalq davlat idoralariga emas, balki davlat idoralari xalqqa xizmat qilishi kerak", degan gʻoyani hayotga tatbiq etishdan iborat Ma’muriy islohotlar konsepsiyasi tasdiqlandi. Valyuta siyosatining liberallashtirilishi amalda ta’minlanmoqda.

Shavkat Mirziyoyev Antoniu Guterrish bilan mamlakatimiz va BMT oʻrtasidagi hamkorlikni rivojlantirish istiqbollari, mintaqaviiy masalalar boʻyicha fikr almashdi. «Markaziy Osiyo mintaqasi – tashqi siyosatimizning bosh ustuvor yoʻnalishi», deb alohida ta’kidladi davlatimiz rahbari.
O‘zbekiston Prezidenti BMT Bosh kotibini 2017-yil 10-11-noyabr kunlari Samarqand shahrida oʻtkazish rejalashtirilgan Markaziy Osiyoda xavfsizlik va barqaror taraqqiyotning dolzarb masalalari boʻyicha xalqaro anjumanda shaxsan ishtirok etishga taklif qildi.
Antoniu Guterrish O‘zbekistonga tashrifi chogʻida koʻrsatilgan mehmondoʻstlik va samimiy qabul uchun Shavkat Mirziyoyevga minnatdorlik bildirdi. Samarqandda boʻlib oʻtgan muzokaralar yakunlarini yuksak baholadi. 2017-2020-yillarda BMT, jumladan, Inson huquqlari boʻyicha Oliy komissar boshqarmasi bilan hamkorlikni yanada rivojlantirish boʻyicha amaliy chora-tadbirlar rejasi qabul qilinganiga alohida e’tibor qaratildi.
BMT Bosh kotibi O‘zbekiston Prezidentining Bosh Assambleyaning 72-sessiyasidagi nutqi nihoyatda mazmundor boʻlganini ta’kidladi. Antoniu Guterrishning fikricha, davlatimiz rahbari BMTning yuksak minbaridan turib bildirgan tashabbuslar muhim ahamiyatga ega va oʻz vaqtida ilgari surildi. Bosh kotib ushbu tashabbuslarni xalqaro maydonda ilgari surishga koʻmaklashishga tayyorligini qayd etdi.
Bosh kotib O‘zbekistonda Harakatlar strategiyasi doirasida amalga oshirilayotgan mamlakatimiz taraqqiyoti va xalqimiz farovonligini oshirishda alohida ahamiyatga ega oʻzgarishlarni qoʻllab-quvvatlashini yana bir bor tasdiqladi.
BMT rahbari mamlakatimiz tomonidan mintaqaviy hamkorlikni kengaytirish va mustahkamlash, shuningdek, Afgʻonistonni qayta tiklashga koʻmaklashish boʻyicha koʻrilayotgan aniq chora-tadbirlarni yuqori baholadi.
Birlashgan Millatlar Tashkiloti Bosh kotibi Amudaryo va Sirdaryo suv resurslaridani foydalanish toʻgʻrisidagi konvensiyani ilgari surish, Orol dengizi bilan bogʻliq ekologik falokat oqibatlarini yumshatishga xalqaro hamjamiyat diqqat-e’tiborini qaratish uchun barcha imkoniyatlarini ishga solishini bildirdi.

Uchrashuvda oʻzaro hamkorlikning istiqbolli yoʻnalishlari boʻyicha atroflicha fikr almashildi.